Ramptoestand kan weer lank geldNkosazana Dlamini-Zuma, minister van samewerkende regering en tradisionele sake. (Foto: Kopano Tlape/GCIS) Die nasionale ramptoestand in reaksie op die grootskaalse oorstromings in KwaZulu-Natal is reeds in die Staatskoerant gepubliseer en sal voorlopig drie maande lank geld. Dr. Nkosazana Dlamini-Zuma, die minister van samewerkende regering en tradisionele sake, het Dinsdag gesê die wet maak voorsiening daarvoor dat ’n ramptoestand drie maande lank geld. Die regering sal egter die situasie in ’n latere stadium hersien om te bepaal of die ramptoestand beëindig of verleng sal moet word. Volgens Dlamini-Zuma het verskeie lande, waaronder Katar, Verenigde Arabiese Emirate (VAE) en Japan, reeds kontak met Suid-Afrika gemaak om te bepaal wat die land te midde van die oorstromings in KwaZulu-Natal benodig. Dr. Mmaphaka Tau, hoof van die nasionale rampbestuursentrum, het op sy beurt gesê dié sentrum, wat te midde van die Covid-19-pandemie op die been gebring is, is intussen versterk om die nood te help verlig. Agt taakspanne is sodoende op die been gebring. Dit sluit in ’n span belas spesifiek met gesondheid en mediese dienste onder leiding van die departement van gesondheid, asook ’n humanitêre verligtingspan onder leiding van die departement van maatskaplike ontwikkeling. “Hierdie spanne word geaktiveer terwyl ons hier praat.” Dlamini-Zuma het in antwoord op ’n vraag van ’n verslaggewer gesê daar is ’n groot verskil tussen die ramptoestand wat nou geld en die ramptoestand wat tot onlangs nog te midde van die Covid-19-pandemie gegeld het. Die minister het verduidelik dat die vorige nasionale ramp (Covid-19) veral die gesondheidsektor geraak het, terwyl die jongste nasionale ramp byna alle sektore raak. “Hierdie een het ’n humanitêre kant wat baie dringend is. Mense het kos, skuiling, komberse en matrasse nodig. Hulle moet ook so gou moontlik na tydelike behuising verskuif word, terwyl infrastruktuur soos paaie en geboue herstel moet word. “Dit is baie verskillend. Die pandemie was voortdurend; hierdie een is vir ’n spesifieke gebeurtenis wat reeds plaasgevind het.” Tau het op sy beurt daarop gewys dat die Rampbestuurswet op alle gevare van toepassing is. Suid-Afrikaners wat hulp benodig, kan met die nasionale rampbestuursentrum by 012 848 4704/5 óf [email protected] kontak maak.